CIO̱O̱K KÄ WÄL BÄŊUAN
Cieŋni Rɛy Nho̱kä Kuɔth
Ɛŋu mi lotdɛ rɔɔdɛ mɔ ɛn ɣöö dee raan cieŋ rɛy nho̱kä Kuɔth?
Kä kɔn dënɛ cieŋ rɛy nho̱kä Kuɔth i̱̱di̱?
Kä bi Jaöba nɛy tin te rɛy nho̱kädɛ poth i̱̱di̱?
KU WEE ji̱n jäli rɛy duɔ̱p kä te ɣɔw kɛ nhiaal mi di̱i̱̱t mi wun mi go̱o̱r dɛ̈m. Cuɛ ɣɔw jakä col ɛ cui̱c kɛ wuɔ̱n. Kä cu nhiaal ɛ tok kɛ mi yielɛ kä ma̱a̱rɛ ni di̱t, kä kɛ kɔɔrɛ cuɛ piny yi̱k kiɛ cuɛ dɛ̈m, kä cu pi̱kɛ ɣɔw thiäŋ ɛ bur. Kä ɛn wanɔ curi riŋ kɛ tëth go̱o̱ri gua̱a̱th mi deri caak thi̱n. Gekä duɔ̱p ɛn wi̱ni curi gua̱a̱th mi deri caak thi̱n nɛn. Nɔmɔ ɛ gua̱a̱th mi gɔaa mi ca la̱t ni bum, kä lotdɛ rɔɔdɛ ɛn ɣöö dee raan caak thi̱n ɛpuc. Kä cu lɔcdu tɛɛth ɛlɔ̱ŋ kɛ gua̱a̱th ɛmɔ!
2 Täämɛ cieŋ kɔn rɛy rikni ti ŋuan. Kɛ ɣöö ciɛŋ ɣɔaa ɛmɛ wäkɛ kɛ mi jiäkɛ ɛlɔ̱ŋ. Duundɛ ɣöö tëëkɛ gua̱a̱th mi dënɛ riŋ thi̱n gua̱a̱th käänä mi dënɛ tëk jek thi̱n. Kä gua̱a̱th käänä ɛmɔ tëë nikä? Nɛn min ŋi̱eckɛ ni naath ɛ Baibol ɛ ɣöö bi: “Kuoth jiök i̱, ‘Ɛ ji̱n käändä kä gääŋdä, ɛ ji̱n Kuothdä min ŋa̱a̱thä.’ ”—Diit 91:2.
3 Car ruac ɛmɔ! Jaöba in la Cääk kä Ruey Ɣɔaa ni kɛɛliw, ɛ jɛn gua̱a̱th käänädan. Kuoth Jaöba derɛ kɔn kän, kɛ ɣöö jɛn tëëkɛ buɔ̱m mi di̱i̱t mi derɛ luäk ni kɔn kä rik diaal ti bëë kä kɔn. Acäŋɛ mi ca kɔn moc gua̱r mi di̱i̱̱t bä, dee Kuoth Jaöba buɔ̱ɔ̱tkɔn kiɛ be̱tkɔn diaal woc. Täämɛ, dënɛ Kuoth Jaöba kulɛ jakä käändan i̱̱di̱? Ɣɔ̱ɔ̱n, dënɛ Kuoth Jaöba jakä käändan kɛ ɣöö dënɛ dhil ŋäth ni jɛ. Kä min dɔ̱diɛn bä, ci Ruac Kuɔth kɔn com i̱̱: “Yuɔpɛ rɔ rɛy nho̱kä Kuɔth.” (Juud 21) Ɣɔ̱ɔ̱n, kɔn banɛ dhil te rɛy nho̱kä Kuɔth, kä banɛ rɔ̱ dhil com kɛ ɣöö dënɛ maar kɛ Gua̱ndan ni Kuoth in te nhial. Kɛ kui̱̱ ɛmɔ, banɛ jɛ cu ŋäth ɛn ɣöö Jaöba ɛ jɛn käändan ɛpuc. Dënɛ maaran kɛ Kuoth kulɛ la̱t i̱̱di̱?
GUURI NI GƆƆY NHO̱KÄ KUƆTH
4 Kɛ ɣöö dënɛ te rɛy nho̱kä Kuɔth, dënɛ Kuoth Jaöba dhil la̱r tɛ̈th lɔaac kɛ ɣöö cɛ nhökdɛ nyuɔ̱th kɔn kɛ nhiam. Car tha̱a̱ŋ kä tin ŋi̱eckɛ ni naath ɛ Baibol tin ci kuɛn rɛy buɔk ɛmɛ. Kɛ ɣöö Kuoth Jaöba ɛ Cääk ŋɔaani diaal, cɛ kɔn ka̱m wi̱c muɔ̱ɔ̱n ɛ duŋ gɔaa ɛmɛ ala ciëëŋdan. Nɛ̈nɛ jɛ, ci Kuoth wi̱c muɔ̱ɔ̱n thiäŋ kɛ mi̱th ti ŋuan ti gɔw kɛnɛ pi̱, kä cɛ moc kɛ ti diaal ti gɔw ce̱tkɛ da̱a̱p kɛnɛ bänydhi̱n kɛ ladiit, kä cɛ thiäŋ kɛ le̱y diaal ti gööl, kɛnɛ ruɔ̱p ti te guec mi duŋ gɔaa. Kɛ ɣöö Baibol ɛ duŋ Kuɔth, kɛ kui̱̱ ɛmɔ, cɛ kɔn nyuɔ̱th ciötdɛ kɛnɛ ciɛŋkɛ rɛydɛ. Min dɔ̱diɛn bä, ɛ ɣöö ci Baibol ɛ lar ɛn ɣöö cu Kuoth Gatdɛ in kɛl kärɔa jäkä wi̱i̱̱ muɔ̱ɔ̱n, kɛ ɣöö bɛ ben cuuc kä bɛ ben li̱w kɛ kui̱ dueerikɔn. (Jɔ̱ɔ̱n 3:16) Lia̱a̱ Yecu ɛmɔ lotdɛ ni leeŋu kɛ kui̱dan? Ɣɔ̱ɔ̱n lia̱a̱ Yecu ɛmɔ moocɛ kɔn ŋa̱th mi di̱i̱t kɛ ciaŋ teekä min te nhiam.
5 Täämɛ, ŋa̱thdan kɛ kui̱ teekä min gɔaa in te nhiam bɛ te thi̱n kɛ ɣöö ci Kuoth mi duŋ gɔaa mi dɔ̱diɛn la̱t bä kɛ kui̱ nath. Nɛ̈nɛ jɛ, ci Kuoth Jaöba kuumɛ mi gɔaa rialikä ro̱o̱l nhial, kuumɛ min cɔali Kuumɛ Mɛ-thia. Jɛn kuumɛ ɛmɔ bɛ rik diaal ben woc, kä bɛ wi̱c muɔ̱ɔ̱n co ben jakä parɛday. Kuɛ lɛ met car ɣen! Kɔn banɛ cieŋ kɛ mal kɛnɛ tɛ̈th lɔaac ɛn wi̱ni amäni cäŋ kɛl. (Diit 37:29) Kä täämɛ, ci Kuoth kɔn lëp duɔ̱ɔ̱p mi gɔaa mi bo̱o̱thɛ ni kɔn kɛ ɣöö dënɛ cieŋ kɛ ciaŋ mi gɔaa acäŋɛ niɛ täämɛ. Kä nɛ̈nɛ jɛ, ci Kuoth kɔn lëp duɔ̱ɔ̱p kɛ ɣöö dënɛ jɛ pal, kä dënɛ ruac kɛ jɛ ni ciaŋ gua̱thni diaal. Ti̱ti̱ kɛ dup ti tɔt ti ci Kuoth Jaöba nɛy diaal nyuɔ̱th nhökdɛ thi̱n, kä cɛ nhökdɛ nyoth bä kɛ kui̱du ji̱n kärɔa.
6 Täämɛ thiec in deri car ɛn: Deri kulɛ te rɛy nho̱kä Kuɔth i̱̱di̱? Dɔ̱ŋ dee raan ɛ lar ɛn ɣöö, “Ɣän bä Kuoth Jaöba nhɔk kɛ lɔcdä kɛɛliw.” Ɛ jɛn min caari ɛn nɔmɔ? Ci Yecu ɛ lar ɛn ɣöö nɛmɛ ɛ jɛn ŋut in di̱t ni jɛn: “Ji̱n bi Kuäär ni Kuothdu nhɔk kɛ lɔcdu kɛɛliw, kɛ tieydu kɛɛliw, kɛnɛ ca̱ru kɛɛliw.” (Mɛ̈-thiw 22:37) Täämɛ, tëëkɛ luɔ̱ɔ̱tni ti ŋuan ti deri nhɔk ni Kuoth Jaöba kɛ lɔcdu kɛɛliw. Mi ti̱i̱ kɛ ca̱r kɛ ɣöö deri Kuoth Jaöba nhɔk kɛ lɔcdu kɛɛliw, derɛ lot ni ɣöö nhɔki Jaöba kɛ lɔcdu kɛɛliw, kɛ tieydu kɛɛliw, kɛnɛ ca̱ru kɛɛliw inun?
7 Ce̱tkɛ min ca lat kä Baibol, ɛn ɣöö nhök Kuɔth lenyɛ ni ca̱r ran. Ɛpuc, cäŋɛ mi te raan kɛ ca̱r mi gɔaa kɛ ɣöö nhɔkɛ Kuoth Jaöba ɛlɔ̱ŋ, ca̱r ɛmɔ ɛ tuk nho̱kä Kuɔth in thuɔ̱k. Kuɛ̈ɛ̈ jiaath ŋɔ̱a̱a̱p mi tɔt ɛ jɛn ɛn nin la piɛthkɛ kɛ ɣöö bɛ la jiath ŋɔ̱a̱a̱p mi di̱i̱t mi tekɛ dɛy ti nyin ŋuan. Täämɛ, mi ci raan jiök moc ɣä dɔw jiaath ŋɔ̱a̱a̱p, dee lɔcdu tɛɛth i̱di̱ mi cɛ ji̱ ka̱m ni kuɛ̈ɛ̈dɛ baaŋ? Ɣëëc, ci lɔcdu dee tɛɛth kɛ kuɛ̈ɛ̈ baaŋ! Inɔ bä, ca̱r kä ɣöö nhɔki Kuoth Jaöba ɛ ni tuk nho̱kä Kuɔth cɛ lɔcdɛ dee tɛth. Min ŋieeckɛ ni naath ɛ Baibol ɛ ɣöö: “Nhök Kuɔth ɛ jɛn nɛmɛ, banɛ luëëkɛ luɔ̱th. Kä luëëkɛ /cikɛ naath cuc.” (1 Jɔ̱ɔ̱n 5:3) Nhök Kuɔth in thuɔ̱k derɛ dhil kue̱r kɛ dɛy ti gɔw. Nhök Kuɔth in thuɔ̱k nyuɔthkɛ jɛ kɛ la̱t.—Mɛ̈-thiw 7:16-20.
8 Dënɛ jɛ nyoth ɛn ɣöö nhɔaknɛ Kuoth kɛ ɣöö luɔ̱thnɛ luëëkɛ kä la̱thnɛ kɛ rɛy ciɛŋädan. /Cɛ bum ɛlɔ̱ŋ ɛn ɣöö dënɛ luëëk Kuɔth luɔ̱th. Täämɛ, luëëk Kuɔth ni Jaöba /cikɛ naath cuc, kɛ ɣöö ca kɛ rialikä kɛ ɣöö dëë naath luäk kɛnɛ ɣöö dëë naath jakä cieŋ kɛ tɛ̈th lɔaac mi di̱i̱̱t rɛy teekädiɛn. (I-ca-yaa 48:17, 18) Mi wanɛ wä guɔ̱ɔ̱r ni duɔ̱ɔ̱p in ca ŋi̱i̱c ni kɔn ɛ Kuoth Jaöba, bɛ cu jɔɔc nhiam Gua̱ndan ni Kuoth ɛn ɣöö nhɔaknɛ ruaacnikɛ ɛpuc kɛnɛ tin diaal tin cɛ lät kä kɔn. Kuɛ la ɣöö min jiäk ni jɛn ɛlɔ̱ŋ, ɛ ɣöö kɛ nɛy ti nyin tiit kɛn tin guɔ̱ɔ̱rkɛ ruaacni Kuɔth ɛn wa̱lɛ. Kɛ kui̱ ɛmɔ, cuarnɛ bi ce̱tkɛ nɛy tëë lökɛ ruaacni Kuɔth kɛ gua̱a̱th ëë te Yecu wi̱i̱̱ muɔ̱ɔ̱n. Mëë ci Yecu ji̱ dhɔpni da̱ŋwäl jakä gɔw, cu luny ni ram kɛl jɔk kɛ ɣöö bɛ Yecu ben la̱r tɛ̈th lɔaac. (Luk 17:12-17) Kɛ kui̱̱ ɛmɔ, gɔaa ni ɣöö banɛ ce̱tkɛ ram ëëdan mëë cu ben kä Yecu kɛ ɣöö bɛ ben la̱r tɛɛth lɔaac, kä canɛ bi ce̱tkɛ nɛy da̱ŋ bäŋuan tëë ka̱n tɛ̈th lɔaacdiɛn ben la̱r Yecu!
9 Kɛ luëëk Jaöba tinkiɛn ti dënɛ tit? Canɛ tha̱a̱ŋkiɛn ti ŋuan kuɛn rɛy buɔk ɛmɛ, duundɛ ɣöö täämɛ nyɔaknɛ tha̱a̱ŋkiɛn kɛ guec pɛ. Mi wanɛ luëëk Kuɔth wä luɔ̱th, ba kɔn luäk kɛ ɣöö banɛ te rɛy nho̱kädɛ.
THIEEKNI RƆƆDU KƐ KUOTH JAÖBA
10 Mi wi̱i̱̱ rɔɔdu wä ŋi̱ec kɛ ruaacni Kuɔth ni Jaöba bi co thiëëk kɛ jɛ pa̱ny. Ɛn ɣöö bi rɔɔdu ŋieec kɛ ruaacni Kuɔth ni Jaöba ɛ jɛn kɛl mi ci rɔɔdu dee met käp cuɔ̱ŋ thi̱n amäni cäŋ kɛl. Mi ti̱i̱ raar kɛ wäär rɛy kɔ̱a̱̱c mi di̱i̱t kä ɣɔ̱ci wi̱i̱̱ maac, deri jɛ nhɔk ɛn ɣöö bi mac ɛmɔ li̱w a ciɛ dee thɔal? Ëëy, ciɛ dee nhɔk ɛn ɣöö bi mac ɛmɔ pa̱l lia̱a̱. Deri mac ɛmɔ moc kɛ tɔɔŋ ti ŋuan kɛ ɣöö bɛ pɛ̈t kä bi puɔ̱nydu le̱e̱th. Ɣɔ̱ɔ̱n, dee puɔ̱nydu le̱th rɛy kɔ̱a̱̱c ɛmɔ nikɛ ɣöö pɛtdi mac! Ce̱tkɛ min la pɛt mac kɛ ɣöö ca moc kɛ tɔɔŋ ti ŋuan, inɔ bä, ‘ŋäc ruaacni Kuɔth’ jakɛ nhökdan kä bum kɛ kui̱ Kuɔth ni Jaöba.—Ruac Pɛli 2:1-5.
11 Nɛ̈nɛ jɛ, cu Yecu Kritho ɛ go̱o̱r ɛlɔ̱ŋ ɛn ɣöö bi ji̱ kɔaarɛ tekɛ nhök mi di̱i̱t kɛ Kuoth Jaöba kä bikɛ Ruaacnikɛ tin ca gɔ̱r kä Baibol käp a bum rɛy teekädiɛn. Kɛ kɔɔr kä mëë ca Yecu jiɛc li̱th, cuɛ ji̱ kɔaarɛ da̱ŋrɛw ŋi̱ec kɛ Ruaacni göökni ti ca gɔ̱r kä Ruac Kuɔth ëë Wal ti ci ben ala thuɔ̱k kɛ kui̱dɛ. Ɛŋu mi cu tuɔɔk kɛ kɔɔr ruac ɛmɔ? “Cukɛ ruac kärɔ̱, wäkɛ i̱, ‘[/Ken] lo̱ckɔn pɛ̈t ce̱tkɛ mac rɛci min ruacɛ kɛ kɔn dup, kä nyuthɛ kɔn luɔt ruaacni Kuɔth tëë ca gɔ̱r?’ ”—Luk 24:32.
12 Mëë ci tin ŋi̱eckɛ ni naath ɛ Baibol ŋa̱c kɛ nhiam, /keni tekɛ tɛth lɔaac kɛnɛ nhök mi di̱i̱̱t kɛ kuäär ni Kuoth i̱̱nun? Ɛpuc cu lɔcdu tɛɛth. Kä cu nɛy ti ŋuan tëë ca ruaacni Kuɔth ŋa̱c lo̱ckiɛn tɛɛth inɔ bä. La̱t in bɛc ni jɛn ɛlɔ̱ŋ täämɛ ɛ ɣöö bi nhökdu kɛ Kuoth jakä te thi̱n kä biɛ jakä pith ni ciaŋ. Kɔn cuarnɛ bi guɔ̱ɔ̱r ni ciaŋ ɣɔaa ɛ jiääk ɛmɛ. Kɛ ɣöö ci Yecu Kritho ɛ lar ɛn ɣöö: “Bi nhök in tekɛ ri̱w nath niäär kɛ ɣöö ci ciaŋ jiäkni di̱t.” (Mɛ̈-thiw 24:12) Kɛ kui̱ ɛmɔ, deri nhökdu kɛ Kuoth Jaöba kɛnɛ nhökdu kɛ ruaacnikɛ tin ca gɔ̱r kä Baibol yop i̱̱di̱ kɛ ɣöö cɛ bi niäär?
13 Min nhiam kɛ ɣöö ci nhökdu bi niäär, ŋi̱i̱cni rɔɔdu kɛ ŋäc ŋɔaani Kuɔth ni Jaöba kɛnɛ Yecu Kritho. (Jɔ̱ɔ̱n 17:3) La car ruaacni tin ci kuɛn kä Baibol, kä la thiec rɔɔdu: ‘Kɛ ɣöö ruaacni ti̱ti̱ ɛŋu mi nyuɔ̱thkɛ ɣä ɛ kɛn kɛ kui̱̱ Kuɔth ni Jaöba? Kä ɛ luɔt ŋukä mi dɔ̱diɛn mi dee ɣä jakä ɣöö bä Kuoth Jaöba ŋäth kɛ lɔcdä kɛɛliw, kɛ ca̱rä kɛɛliw, kɛ tieydä kɛɛliw?’ (1 Ti-mo-thi 4:15) Mi wi̱i̱̱ wä ca̱r inɔ, bi nhökdu te thi̱n ni ciaŋ kɛ Kuoth ni Jaöba.
14 Min rɛwdɛ, kɛ ɣöö bi nhökdu kɛ Kuoth Jaöba jakä te thi̱n ɛ ɣöö bi la pali ni ciaŋ. (1 Ji̱ Thɛ-tha-lo-ni-ka 5:17) Kä Cio̱o̱k kä 17 kä jɛn bok ɛmɛ, canɛ jɛ ŋa̱c ɛn ɣöö pal ɛ muc mi gɔaa mi bä kä Kuoth. Ce̱tkɛ min la ruac nɛy ti maar kamnikiɛn kɛ ɣöö bi maariɛn jääny thi̱n, inɔ bä, maaran kɛ Jaöba bɛ te thi̱n kiɛ bɛ jääny thi̱n nikɛ ɣöö la palnɛ jɛ ni ciaŋ. Ŋua̱n ni ɣöö banɛ dhil pal nikɛ rieet ti bä raar ni rɛy lɔaacdan, canɛ bi nyiöök ni rieet ti thil luɔt lɔɔrä baaŋ rɛy palädan. Kɔn dënɛ dhil ruac kɛ Kuoth Jaöba ce̱tnikɛ min la ruac gat mi tɔt kɛnɛ gua̱n in dieeth jɛ. Dënɛ dhil ruac kɛ Kuoth Jaöba kɛ luth mi di̱i̱̱t ɛlɔ̱ŋ, kuɛ la ɣöö dënɛ dhil ruac kɛ jɛ a jɔc pa̱ny ni rɛy lɔaacdan. (Diit 62:8) Ɣɔ̱ɔ̱n, kuën Baibolä ni ciaŋ kɛnɛ pal mi bä raar ni rɛy lɔaacdan luɔtkɛ rɔ̱ɔ̱diɛn nhiam Kuɔth, kä lua̱kɛ kɔn bä kɛ ɣöö dënɛ te rɛy nho̱kä Kuɔth.
A LƆCDU TƐTH NI CIAŊ RƐY PALÄDU
15 Kuën Baibolä kɛnɛ pal kɛ lät ti gɔw ti dënɛ la̱t ni ciaŋ ramɔ kärɔa. Duundɛ ɣöö täämɛ, kuanɛ ciaŋ palä in dënɛ la̱t nhiam nath met guic ɣen: ciaŋ palä ɛmɔ ɛ ɣöö dënɛ nɛy kɔ̱kiɛn la̱t ruaacni Kuɔth kɛ kui̱̱ ŋäthädan. Täämɛ, ji̱n ciɛ tok ɛn ɣöö bi naath ŋieec kɛ Ruac Kuɔth in rɛl rɔ? Ɣɔ̱ɔ̱n, mi ŋi̱i̱ci naath kɛ Ruac Kuɔth in rɛl rɔ ɛn täämɛ bi tekɛ puɔ̱th mi di̱i̱̱t nhiam Kuɔth. (Luk 1:74) Kɛ kui̱ ɛmɔ, mi ŋieecnɛ nɛy kɔ̱kiɛn kɛ ruaacni Kuɔth ni Jaöba, nɔmɔ ɛ jɛn la̱t mi gɔaa mi ca ka̱m ji̱ Kritho tin thuɔ̱ɔ̱k, ɛn ɣöö bikɛ naath la̱t thuk Kuäärä Kuɔth ti gɔw.—Mɛ̈-thiw 24:14; 28:19, 20.
16 Kä ɛnɔ, cu jääk Yecu ni Puɔl la̱t ruaacni kuɔth in ca ka̱m jɛ guic ala la̱t mi gɔaa mi rɛl rɔ, kä cuɛ jɛ cɔl i̱̱ ria̱ŋ yieekä mi di̱i̱t. (2 Ji̱ Ko-rinth 4:7) Ɛn ɣöö bi ruac kɛ naath kɛ kui̱̱ Kuɔth ni Jaöba kɛnɛ cärkɛ, nɔmɔ ɛ la̱t mi gɔaa ɛlɔ̱ŋ mi dee raan ɛ la̱t ni ciaŋ. Mɛmɛ ɛ la̱t mi la̱tkɛ kä Kuäär ni Kuoth, kä ɛ la̱t mi no̱o̱ŋ naath puɔ̱th mi di̱i̱t ɛlɔ̱ŋ. Mi ɛ ji̱n ram kɛl kä nɛy tin la̱tkɛ la̱t ɛmɛ, ji̱n luäki ni nɛy ti gɔw lo̱ckiɛn kɛ ɣöö bikɛ thiëëk kɛ Gua̱ndan in te nhial ni Kuoth Jaöba kɛnɛ ɣöö bikɛ co ja̱l kɛ duɔ̱ɔ̱p teekä mi do̱raar! Ɛ la̱t in mith mi dee leny ni la̱t Kuɔth ɛmɛ kɛ gɔɔy? Kä min dɔ̱diɛn bä, ɛn ɣöö ŋi̱i̱̱ci naath kɛ Ruaacni Kuɔth ni Jaöba, nɔmɔ bɛ ji moc ŋa̱th mi di̱i̱t kä bɛ nhökdu jakä bum kɛ kui̱ Kuɔth. Kä ɛnɔ bi Kuoth Jaöba ji̱ poth kɛ puɔ̱th mi di̱i̱̱t rɛy läätdädɛ. (Ji̱ Ɣi-bɛ-ru 6:10) Mi wi̱i̱̱ la̱t ɛmɔ wä la̱t ni ciaŋ, bɛ ji̱ luäk kɛ ɣöö bi cieŋ rɛy nho̱kä Kuɔth.—1 Ko-rinth 15:58.
17 Täämɛ, banɛ jɛ dhil ŋa̱c agɔaa ɛn ɣöö ba naath la̱t thuk Kuäärä Kuɔth ti gɔw dëë jɛ dhil la̱t kɛ pɛ̈th. Kɛ ɣöö ci Baibol wee: “Lätni ruac Kuɔth naath” kä latdɛ kɛ pɛ̈th. (2 Ti-mo-thi 4:2) Ɛŋu mi dëë naath dhil la̱t thuk kuäärä Kuɔth ti gɔw kɛ pɛ̈th ɔ? Ɣɔ̱ɔ̱n, nɔmɔ ɛ ɣöö ci Ruac Kuɔth ɛ lar: “Cäŋ Kuɔth Nhial in di̱i̱t cɛ thia̱k, [cɛ] thia̱k ɛlɔ̱ŋ, kä bëë kɛ kɛ pɛ̈th.” (Dhɛ-pɛ̈n-yaa 1:14) Ɛpuc, gua̱a̱th a bëëni kä cɛ thia̱k, min bi Kuoth Jaöba ciaŋ ɣɔaa ɛ jiääk ɛmɛ ben woc thi̱n. Ɛn täämɛ, ba naath ku dhil la̱r lär kɛ pɛ̈th! Ba naath dhil la̱r lär kɛ ɣöö bikɛ mɛk ni Kuoth Jaöba ala Rueecdiɛn. Kɛ ɣöö guut ɣɔaa “/cɛ bi jääny.”—Ɣä-bɛ̈-kuk 2:3.
18 Kuoth Jaöba go̱o̱rɛ ni ɣöö banɛ jɛ pal kɛɛl kɔn diaal ala Ji̱ Kritho ti thuɔ̱ɔ̱k pa̱ny. Kɛ kui̱̱ ɛmɔ, ci Baibol wee: “Kuanɛ diɛɛr kɛ rɔ kä lua̱knɛ rɔ̱ kä nyuɔthnɛ nhök kɛnɛ lät ti gɔw. /Cuarɛ ma̱tdan kɛ̈ɛ̈l päl, ce̱tkɛ ciaŋ in tekɛ tha̱a̱ŋ nath, kä cuɔmnɛ rɔ̱ ɛlɔ̱ŋ kɛ ɣöö nɛ̈nɛ jɛ ɛn ɣöö ci cäŋ thia̱k.” (Ji̱ Ɣi-bɛ-ru 10:24, 25) Mi wanɛ rɔ̱ɔ̱dan wä mat kɛɛl kɛ dämanikɔn tin ji̱ ŋäthä rɛy duëël Kuɔth, banɛ Kuothdan ni Jaöba cu pal kɛɛl kä banɛ jɛ cu liak kɛɛl ni ciaŋ. Kä ɛnɔ banɛ rɔ̱ co com kamnikɔn kä banɛ cu piith rɛy yieekä.
19 Mi la ja̱lnɛ kɛɛl kɛ nɛy tin palkɛ ni Kuoth Jaöba, nɔmɔ derɛ kɔn jakä banɛ tekɛ nhök kɛnɛ maar mi di̱i̱t kamnikɔn rɛy duëël kuɔth. Gɔaa ni ɣöö banɛ guic ni lät ti gɔw kä dämanikɔn, ce̱tkɛ min guic Kuoth Jaöba ni lät ti gɔw kä kɔn. /Cu jɛ car ɛn ɣöö ji̱ ŋäthä kɛ nɛy ti thil dueer. Titdɛ ɛn ɣöö kɔn diaal com ramɔ rɔɔdɛ kɛ ɣöö bɛ piith rɛy yieekä, kä kɔn diaal la la̱tnɛ dueer ni ciaŋ. (Ji̱ Ko-lɔ-thi 3:13) Go̱o̱rɛ ɛn ɣöö bi maar kɛ nɛy tin maar kɛ Kuoth Jaöba, kä ɛn wanɔ bi cu piith rɛy yieekä Kuɔth. Ɣɔ̱ɔ̱n, mi wi̱i̱̱ Kuoth Jaöba wä pal kɛɛl yɛnɛ dämuɔɔri kɛnɛ nyimuɔɔri rɛy Kritho, nɔmɔ bɛ ji̱ luäk kɛ ɣöö bi te rɛy nho̱kä Kuɔth. Täämɛ, bi Kuoth Jaöba nɛy tin pal kɛ ŋa̱th kä te rɛy nho̱kädɛ kulɛ poth i̱di̱ään?
COM RƆƆDU KƐ ƔÖÖ BI “TËK IN THUƆ̱K JEK”
20 Kɛ kui̱ ɛmɔ, bi Kuoth Jaöba nɛy tin palkɛ jɛ ka̱m tëk, duundɛ ɣöö kuɛ la tëk in mith mi bɛ ka̱m kɛ? Gɔaa, ji̱n tëki kɛ tëk mi gɔaa i̱nun ɛn täämɛ? Ɣɔ̱ɔ̱n, dɔ̱ŋ dee nɛy ti ŋuan ɛ loc ɛn ɣöö ɣän tëkä kɛ tëk mi gɔaa. Kɛ ɣöö ɛn täämɛ yiëënɛ, kä mi̱ethnɛ, kä ma̱thnɛ bä. Kɛ kui̱̱ ɛmɔ, dënɛ jɛ lar ɛn ɣöö ta̱nɛ kɛ tëk mi gɔaa. Mi ci raan lɔcdɛ tɛɛth kɛ gua̱a̱th mi tɔt ɛn täämɛ, dɔ̱ŋ dënɛ wee, “Tëk ɛmɛ ɛ tëk mi thuɔ̱k pa̱ny!” Duundɛ ɣöö ci Baibol ɛ lar kɛ ruac in thuɔ̱k ɛn ɣöö thilɛ ram mi tëk kɛ tëk mi thuɔ̱k ɛn wa̱lɛ.
21 Täämɛ, ci Ruac Kuɔth wee duɔ̱lɛ rɔ̱ “ria̱ŋ mi gɔaa kɛ gua̱a̱th in bi ben, kɛ ɣöö…[dërɛ] tëk in la tëk in thuɔ̱k jek.” (1 Ti-mo-thi 6:19) Ruac ɛmɔ nyooth ni ɣöö “tëk in thuɔ̱k” ɛ mi banɛ jek kɛ gua̱a̱th in bi ben. Ɣɔ̱ɔ̱n, mi wa dueer kɔn wä woc, banɛ cu tëk kɛ tëk mi thuɔ̱k pa̱ny, ce̱tnikɛ mëë ci Kuoth ɛ car kɛ nhiam. Mi wanɛ wä cieŋ kä parɛday wi̱i̱̱ muɔ̱ɔ̱n kɛ pual pua̱a̱ny, kɛnɛ mal, kɛ tɛ̈th lɔaac mi di̱i̱̱t, ɛn guäth ɛmɔ banɛ cu tekɛ “tëk in thuɔ̱k” amäni cäŋ kɛl. (1 Ti-mo-thi 6:12) Nɔmɔ ciɛ ruac mi gɔaa nun?
22 Kɔn dënɛ rɔ̱ kulɛ ka̱p ‘teekä mi thuɔ̱k’ a bum i̱̱di̱ täämɛ? Ɣɔ̱ɔ̱n, mëë lat Puɔl ruac ɛmɔ, cuɛ ji̱ Kritho com kɛ ɣöö “bikɛ gɔy la̱t, kɛ ɣöö bikɛ ria̱ŋ kɛ lät ti gɔw.” (1 Ti-mo-thi 6:18) Kɛ kui̱̱ ɛmɔ, min di̱t ni jɛn ɛ ni ɣöö banɛ Ruac Kuɔth in rɛl rɔ la̱th rɛy ciɛŋädan. Kɔn banɛ “tëk in thuɔ̱k” jek kɛ kui̱ lätni ti gɔw i̱nun? Ɣëëc, kɔn canɛ tëk mi thuɔ̱k bi jek kɛ kui̱ lätni ti gɔw, banɛ jɛ jek nikɛ ‘di̱t nho̱kä Kuɔth.’ (Ji̱ Röm 5:15) Kuɛ la ɣöö Kuoth Jaöba tɛth lɔcdɛ kɛ ɣöö bɛ nɛy tin la̱tkɛ jɛ ikä moc tëk mi do̱raar. Kuoth Jaöba go̱o̱rɛ ɣöö bɛ ji nɛn a tëki kɛ “tëk in thuɔ̱k” pa̱ny. Nɛy tin te rɛy nho̱kä Kuɔth bikɛ tɛ̈th lɔaac, kɛnɛ mal, kɛ tëk mi do̱raar jek kɛ gua̱a̱th ɔ bëë nhiam mɔ.
23 Kɔn diaal dee ramɔ rɔɔdɛ thieec kɛ thieec ɛmɛ, ‘Ɣän palä Kuoth kɛ duɔ̱ɔ̱p in cɛ lat kä Baibol i̱̱nun?’ Ɣɔ̱ɔ̱n, mi wanɛ wä tit ni ruac Kuɔth ni ciaŋ, ɛn wanɔ banɛ cu ja̱l kɛ duɔ̱ɔ̱p mi thuɔ̱k. Banɛ jɛ cu ŋäth ɛpuc ɛn ɣöö Kuoth Jaöba bɛ kɔn gaŋ rɛy rikni diaal. Jɛn bɛ nɛɛkɛ tin ji̱ ŋäthä gaŋ rɛy ni̱ni guutdä ɣɔaa ti̱ti̱. Kuoth Jaöba bä, bɛ kɔn gaŋ amäni ɣöö canɛ cop rɛy ɣɔaa in pay cak in ci thia̱k kɛ ben. Bi tɛ̈th lɔaacdan kulɛ pa̱a̱r kɛ leeŋu mi wä gua̱a̱th ɛmɔ wä cop! Kä bi tɛ̈th lɔaacdan kulɛ ni̱ndi̱ kɛ ɣöö canɛ mɛk ni duɔ̱ɔ̱p mi gɔaa rɛy ni̱ni ti jɔak ti̱ti̱! Mi wi̱i̱ duɔ̱ɔ̱p ɛmɛ wä mɛk ɛn täämɛ, bi co tekɛ “tëk in thuɔ̱k,” mi ce̱tkɛ tëk ëë ca lar ɛ Kuoth Jaöba nikɛ nhiam ni ɣɔnjuɛɛt, kä bi cu te teekä amäni cäŋ kɛl!
TIN ŊI̱ECKƐ NI NAATH Ɛ BAIBOL
- Ram mi tekɛ nhök Kuɔth mi thuɔ̱k bɛ luëëk Kuɔth dhil tit kä bɛ kɛ la̱th rɛy te̱e̱kädan.—1 Jɔ̱ɔ̱n 5:3.
- Mi wanɛ Baibol wä kuɛn ni ciaŋ, kä banɛ Kuoth Jaöba pal kɛ lɔcdan kɛɛliw, kä banɛ nɛy kɔ̱kiɛn ŋieec kɛ ruaacni Kuɔth ni Jaöba, kä la wanɛ pal rɛy duëël kuɔth kɛ ji̱ Kritho kɛɛl, tɔ̱tɔ̱ ba kɔn luäk kɛ ɣöö banɛ te rɛy nho̱kä Kuɔth.—Mɛ̈-thiw 24:14; 28:19, 20; Jɔ̱ɔ̱n 17:3; 1 Ji̱ Thɛ-tha-lo-ni-ka 5:17; Ji̱ Ɣi-bɛ-ru 10:24, 25.
- Nɛy tin te rɛy nho̱kä Kuɔth tekɛ kɛ ŋa̱th kɛ ɣöö ba “tëk in thuɔ̱k” jek.—1 Ti-mo-thi 6:12, 19; Juud 21.
Thieecni Ŋi̱i̱cä
1, 2. Kɔn dënɛ gua̱a̱th käänä jek nikä ɛn wa̱lɛ?
3. Dënɛ Kuoth Jaöba jakä käändan i̱̱di̱?
4, 5. Ci Kuoth Jaöba jɛ nyoth i̱di̱ ɛn ɣöö nhɔkɛ naath ɛlɔ̱ŋ, kä kɛ dup tinkiɛn ti cɛ nyooth ni nhökdɛ?
6. Ji̱n deri te rɛy nho̱kä Kuɔth ni Jaöba in cɛ nyuɔ̱th naath i̱̱di̱?
7. Ɛŋu mi dee raan ɛ la̱t mi dee jɛ nyoth ɛn ɣöö te nhök Kuɔth rɛydɛ? Metdɛ lat ɣen.
8, 9. Dënɛ tɛ̈th lɔaacdan kɛnɛ nhökdan nyoth i̱̱di̱ kɛ kui̱̱ ruaacni Kuɔth?
10. Metdɛ lat ɣen, ɛŋu mi lotdɛ rɔɔdɛ mɔ ɛn ɣöö dënɛ tekɛ ŋäc ŋɔaani Kuɔth ni Jaöba.
11. Ɛŋu mi ci tuɔɔk kä ja̱a̱k kɛ kɔɔr kä mëë ca kɛ ŋi̱ec ɛ Yecu Kritho?
12, 13. (a) Ɛŋu mi ci tuɔɔk ɛn wa̱lɛ kä nɛy diaal tin cieŋ wi̱i̱ muɔ̱ɔ̱n kɛ kui̱̱ nho̱kä Kuɔth kɛnɛ Baibol? (e) Kä kɔn dënɛ nhökdan kɛ Kuoth yop i̱̱di̱ kɛ ɣöö cɛ bi niäär?
14. Dee ciaŋ palä mi gɔaa kɔn luäk i̱̱di̱ kɛ ɣöö bi nhökdan te thi̱n ni ciaŋ kɛ Kuoth Jaöba?
15, 16. Ɛŋu mɔ dënɛ jɛ lar ɔ ɛn ɣöö ŋi̱i̱̱c nath kɛ thuk Kuäärä Kuɔth ti gɔw ciɛ cuɔ̱c baaŋ duundɛ ɣöö ɛ ria̱ŋ yieekä mi di̱i̱t?
17. Ɛŋu mɔ lotdɛ rɔɔdɛ mɔ ɛn ɣöö dëë naath dhil la̱t thuk Kuäärä Kuɔth ti gɔw kɛ pɛ̈th ɛn wa̱lɛ?
18. Ɛŋu mi lotdɛ rɔɔdɛ mɔ ɛn ɣöö dënɛ Kuoth Jaöba pal kɛɛl kɛ dämanikɔn rɛy Kritho?
19. Ɛŋu mi dënɛ la̱t kɛ ɣöö dënɛ nhökdan jakä bum rɛy duëël Kuɔth?
20, 21. “Tëk in thuɔ̱h” ɛleeŋu, kä ɛŋu mi dënɛ jɛ liip kɛ tɛth lɔaac ɔ?
22. Kɔn dënɛ rɔ̱ kulɛ ka̱p ‘teekä mi thuɔ̱k’ a bum i̱̱di̱ täämɛ?
23. Ɛŋu mi lotdɛ rɔɔdɛ mɔ ɛn ɣöö deri te rɛy nho̱kä Kuɔth?
nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn